Факултет за земјоделски науки и храна - Скопје

**Факултетот за земјоделски науки и храна** (**ФЗНХ**) е факултет посветен на земјоделството и храната во состав на Универзитетот „Св. Кирил и Методиј“. Сместен во источниот дел од градот Скопје, во кампус со другите факултети од биотехничките науки: Кампусот е оддалечен 2 км од Ректоратот на Универзитетот „Св. Кирил и Методиј". Зградата на Факултетот има нето корисна површина од 7.465&nbsp;м2, во која се сместени 6 амфитеатри, 26 предавални, 27 вежбални, 28 лаборатории, 143 канцеларии, библиотека и читална со површина од 270&nbsp;м2 и студентско бифе со површина од 180&nbsp;м2. Факултетот располага со ботаничка градина со површина од 3 хектари и стакленик со површина од 100&nbsp;м2 пред самата зграда.

До 2004 г., установата се нарекувала „Земјоделски факултет“.

## Студиски програми
# Агроекономика
# Анимална биотехнологија 
# Преработка на анимални производи
# Преработка на растителни производи
# Квалитет и безбедност на храна 
# Екоземјоделство 
# Заштита на растенија-фитомедицина
# Лозарство и винарство 
# Градинарство и цвекартсво 
# Овоштарство со лозарство 
# Поледелство 
# Производство и преработка на тутун

## Структура

# Институт за агроекономија и организација 
# Институт за анимална биотехнологија 
# Катедра за ботаника и микробиологија 
# Катедра за генетика и селекција 
# Катедра за педологија, Агрохемија и мелиорации 
# Катедра за заштита на растенија 
# Катедра за земјоделска техника 
# Катедра за општо поледелство 
# Катедра за овоштарство и преработка 
# Катедра за градинарство и цвекарство 
# Катедра за лозарство и винарство 
# Катедра за специјално поледелство и тутун

## Историјат
Факултетот за земјоделски науки и храна е основан во 1947 година, под името Земјоделски факултет, како посебен отсек на Земјоделско-шумарскиот факултет во Скопје, само една година подоцна од основањето на Филозофскиот факултет. Со основањето на факултетот, Медицинскиот факултет и се обезбедиле услови за формирање на Универзитетот „Св. Кирил и Методиј“ во Скопје.

Земјоделско-шумарскиот факултет во Скопје, по основањето и започнувањето со работа, перманентно се организира, доизградува и усовршува како комплетна наставно-научна установа. Во досегашниот период на работа и развој, минува низ повеќе организациски и развојни фази. Промените и трансформациите, развитокот и работата се должат на потребите за усогласување на наставно-образовниот процес, научно-истражувачката работа, примената на сопствените и странските научни сознанија во земјоделството, што е поврзано со политичките и општествено-економските односи во општественото уредување.

Во 1975 година, Земјоделско-шумарскиот факултет се дели на два самостојни факултета: Земјоделски и Шумарски, како одделни работни организации. Ова осамостојување доаѓа како резултат на достигнатиот висок степен на развој во сите дејности на двата дотогашни оддела, земјоделскиот и шумарскиот.

Од 1977 до 1989 година, Земјоделскиот факултет функционира како Работна организација во која беа интегрирани Земјоделскиот факултет, Земјоделскиот институт, Институтот за сточарство и ветеринарство, Заводот за овоштарство, Заводот за лозарство и Факултетското земјоделско стопанство Трубарево. Во рамките на оваа Работна организација, функционираа осум правни лица: 

*Институт за поледелство и градинарство;
*Институт за овоштарство;
*Институт за лозарство и винарство;
*Институт за сточарство;
*Институт за проучување на почвите;
*Институт за заштита на растенијата;
*Институт за економика и организација во земјоделството и Факултетско земјоделско стопанство

Како резултат на сложената организациска поставеност, од почетокот на 1990 година, Земјоделскиот факултет работи како самостојна работна организација со три основни дејности: образовна, научно-истражувачка и апликативна.

Првата диплома на додипломските студии е издадена на 30. XII 1949 година, првата магистерска тема е одбранета на 24. XI 1971 година, а првата докторска дисертација е одбранета на 28. V 1959 година.
Од 1990 година, покрај постојните три насоки: поледелска (со градинарско-цвеќарска група), лозаро-овоштарска и сточарска, отворена е и општа насока.

Во периодот од 1992 до 1994 година, во рамките на Земјоделскиот факултет, како посебна насока, функционираше и ветеринарната насока, која натаму се оформи во самостоен Ветеринарен факултет.
Во 1997 година на Факултетот се оформи нова насока – Земјоделска техника. Со цел да се следат потребите на пазарот од стручна работна сила и интересите на студентите, од 2001 година Факултетот ја организира наставата на 10 насоки:

Поледелска насока;
* Градинарско-цвеќарска насока;
* Лозаро-овоштарска насока;
* Сточарска насока;
* Насока за земјоделска техника;
* Агроекономска насока;
* Насока за заштита на растенијата;
* Насока за искористување, уредување и заштита на почвите и водите;
* Насока за еко-земјоделство и
* Насока за преработка на земјоделски производи.

Со овие измени се обезбеди потребен број нови стручни профили неопходни за ангажирање во малите и големите производни капацитети во Република Македонија.

Во истата 2001 година, Факултетот се вброи меѓу првите 4 факултети при Универзитетот Св. Кирил и Методиј, кои го воведоа кредит трансфер системот во наставниот процес.

Во февруари 2004 година, Земјоделскиот факултет го промени името во Факултет за земјоделски науки и храна.

Од 2005 година факултетот за земјоделски науки и храна организира дисперзирана настава на градинарско-цвеќарската насока во Струмица.

Денес на Факултетот за земјоделски науки и храна се организираат редовни додипломски, последипломски и докторски студии. 

## Поврзано
* Земјоделски институт – Скопје

## Надворешни врски
* Матичен портал на ФЗНХ

Категорија:Факултети при универзитетот „Св. Кирил и Методиј“
Факултет, Скопје